Hofbevel ‘deurbraak’ vir vinnige toegang tot ivermektien(Foto: Luis Robayo/AFP) Die burgerregteorganisasie AfriForum het Dinsdag met die Suid-Afrikaanse Reguleringsowerheid vir Gesondheidsprodukte (Sahpra) se instemming ’n hofbevel bekom wat dit vir dokters moontlik maak om met ivermektien as behandeling te begin sonder om te wag vir die goedkeuring van ’n artikel 21-aansoek. AfriForum sê die hofaansoek is ’n grensverskuiwende deurbraak aangesien dokters reeds met behandeling kan begin sodra die artikel 21-aansoek ingedien is. “Dit is ook ’n groot oorwinning aangesien die besluit om met ivermektien-behandeling te begin aan mediese dokters se oordeel oorgelaat word,” lui ŉ verklaring wat AfriForum Dinsdag uitgestuur het. ’n Artikel 21-aansoek moet ingevolge die Wet op die Beheer van Medisyne en Verwante Middels deur mediese praktisyns aan Sahpra gerig word om medisyne voor te skryf wat nie in Suid-Afrika geregistreer is vir menslike gebruik nie. Die hofbevel bepaal voorts dat enige persoon in aanmerking kom vir toegang tot ivermektien en dat mediese dokters daarop geregtig is om aansoek te doen vir toegang tot ivermektien. Barend Uys, hoof van navorsing by AfriForum, sê in die verklaring dit is verblydend dat ’n mediese dokter nou kan begin om ŉ Covid-19-pasiënt met ivermektien te behandel sonder om te wag vir die goedkeuring van ’n ingediende artikel 21-aansoek. “Dié vinnige toegang tot ivermektien is ’n deurbraak vir vryheid in mediese sorg en ons stryd teen Covid-19, aangesien die hindernis van voorafgoedkeuring nou uit die weg geruim is.” Hy beskryf die hofbevel as ’n belangrike eerste stap in AfriForum se poging om toegang tot ivermektien te verseker. Dr. George Coetzee, die eerste applikant in die hofaansoek, sê op sy beurt hy is verheug oor die sekerheid wat die hofbevel gee dat dokters hul kliniese oordeel aan die dag kan lê om met ivermektien-behandeling te begin wanneer toegang dringend nodig is. Die bepalings wat ingevolge die hofbevel geld, kan boonop slegs gewysig word indien die hof weer genader word en ’n nuwe beslissing gemaak word. Sahpra kan dus nie die bepalings eensydig wysig nie. Luidens die verklaring is die gedeelte van die oorspronklike aansoek wat handel oor die reg van mediese dokters en aptekers om volgens artikel 14(4) van die Wet op die Beheer van Medisyne en Verwante Middels medisyne saam te stel, uitgestel. Dié deel van die saak sal op die normale hofrol geplaas word om op ’n toekomstige datum aangehoor te word. “AfriForum gee graag erkenning aan ander rolspelers soos die ACDP en SAHARI wat ’n bydrae lewer om toegang tot ivermektien vir burgers te verseker en bewustheid daaroor te skep. Ons gaan voluit saam met dié en ander burgerlike instellings voort met ons poging om te verseker dat ivermektien optimaal aangewend kan word om mense gesond te maak en lewens te red,” sê Uys.